Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga.

(2020/C 46/17)

Euroopa Komisjon on kõnealuse väikese muudatuse heaks kiitnud kooskõlas komisjoni 18. detsembri 2013. aasta delegeeritud määruse (EL) nr 664/2014 artikli 6 lõike 2 kolmanda lõiguga (1).

Väikese muudatuse heakskiitmise taotluse leiab Euroopa Komisjoni andmebaasist eAmbrosia.

KOONDDOKUMENT

„MIELE VARESINO“

ELi nr: PDO-IT-0990-AM01– 9.7.2019

KPN (X) KGT ( )

1. Nimetus(ed)

„Miele Varesino“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1 Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2 Punktis 1 esitatud nimetusele vastava toote kirjeldus

„Miele Varesino“ on taimelt Robinia pseudoacacia L. (harilik robiinia) korjatud üheliigiline mesi.

Füüsikalis-keemilised omadused:

Eri tüüpi mee „Miele Varesino“ omadused peavad vastama järgmistele füüsikalistele ja keemilistele näitajatele: hüdroksümetüülfulfuraali (HMF) sisaldus peab toote turule laskmisel olema väiksem kui 15 mg/kg ning veesisaldus ei tohi ületada 17,5 %.

Organoleptilised omadused

„Miele Varesino“ organoleptilised omadused on järgmised:

värvus: läbipaistev, peaaegu värvitust kuni õlgkollaseni.

Lõhn: meele iseloomulik õrn ja pehme lõhn, ilma teravalt eristuva iseloomuliku lõhnata.

Maitse: väga magus, õrnalt suhkrune ja vanilli varjundiga.

Füüsikaline olek: tavaliselt vedel, kristalliseerub harva ja tavaliselt väga aeglaselt.

Õietolmu omadused

Mee „Miele Varesino“ on mesilased korjanud hariliku robiinia (Robinia pseudoacacia L.) õitest. Õietolmu kvalitatiivse analüüsiga tehakse kindlaks, kas mesi pärineb hariliku robiinia õitest.

„Miele Varesino“ peab sisaldama üle 25 % hariliku robiinia õietolmu sellisest õienektari kogumist, mille hulka ei loeta nektarit mittesisaldavat õietolmu ja saasteaineteks loetavat õietolmu.

Esindusklass PK/10 g väiksem kui 20 000 (keskmine 9 500).

Valdavalt on hariliku robiiniaga kaasneva õietolmu kogum järgmine: nektarit mittesisaldavad liigid: Palma Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia, Pinaceae; nektarit sisaldavad liigid: Acer, Prunus f., Salix, Trifolium repens ja Castanea sativa (leidub alati õietolmu kogumis), Aesculus, Gleditsia, Liriodendron.

„Miele Varesino“ ei tohi sisaldada järgmiste liikide õietolmu: Loranthus europaeus, Hedysarum coronarium, Onobrychis.

3.3 Sööt (üksnes loomse päritoluga toodete puhul) ja tooraine (üksnes töödeldud toodete puhul)

Mesilaste valgusöödana on keelatud kasutada õietolmu, mis ei ole kohalikku päritolu.

3.4 Tootmise erietapid, mis peavad toimuma määratletud geograafilises piirkonnas

Kõik tootmisetapid, nii korje kui ka vurritamine ja tarbimiseks ettevalmistamine toimuvad Varese provintsis.

3.5 Sellise toote viilutamise, riivimise, pakendamise jm erieeskirjad, millele registreeritud nimetus viitab

Mesi on nn elav toode ja sõltub väga ümbritsevast keskkonnast. Seetõttu on tähtis, et mesi valmiks ja seda pakendataks mee tootmispiirkonnas, et mett ei veetaks ega toimetataks ühest kohast teise enne pakendamist, et mee kvaliteet, värskus ja säilivus ei saaks kahjustatud.

Toodet „Miele Varesino“ pakendatakse metallkaanega suletavatesse klaaspurkidesse; metallkaanel on toote logoga märgis.

Toodet võib pakendada ka kehtivatele õigusaktidele vastava nõuetekohase märgisega varustatud ja sobivast materjalist kottidesse, toosidesse või purkidesse, st ühekordse annusena tarbimiseks mõeldud pakenditesse.

Pakendamine kõikidesse kehtivate õigusaktidega lubatud materjalist pakenditesse on heaks kiidetud üksnes toote „Miele Varesino“ puhul, mis ei ole ette nähtud lõpptarbijale.

3.6 Sellise toote märgistamise erieeskirjad, millele registreeritud nimetus viitab

Märgisel tuleb esitada järgmised andmed:

— nimetus „Miele Varesino“;

— lühend „DOP“ (KPN) ja väljakirjutatult „Denominazione di origine protetta“ (Kaitstud päritolunimetus);

— Euroopa Liidu sümbol;

— toote logo;

Robiiniamee „Miele Varesino“ logo, mis on esitatud allpool, koosneb järgmistest elementidest: joonise keskel valgel taustal on kolm kollakaspunasest kuusnurka, millest sirutub ülespoole viie õielehega mett andev õis; selle kõrval on kujutatud kolme helesinist mäge, mille all on järve sümboliseerivad kahaneva paksusega helesinised jooned; joonist ümbritseb kollane äär, millele on siniste tähtedega kirjutatud märked „MIELE VARESINO D.O.P“. ja „di acacia“ (robiiniast); kollast äärt ümbritseb oranž serv.

4. Geograafilise piirkonna täpne määratlus

Mee tootmise piirkond ulatub Alpide jalamilt Ticino jõe ja Olona jõe ning Maggiore järve ja Lugano järve vahele. See piirkond vastab Varese provintsi alale.

5. Seos geograafilise piirkonnaga

Geograafilisele piirkonnale iseloomulik parasvöötme mandriline kliima suhteliselt väikeste temperatuurikõikumistega nii suvel kui ka talvel on tingitud järvede ühtlustavast toimest. Sellised tingimused loovad piirkonna eripära ja soodustavad teatavate puuliikide, sealhulgas ka eksootiliste liikide kasvamist.

Kuna järved muudavad kliima pehmemaks, on kevad siin varasem kui Milano piirkonnas ja õitsemisaeg on päikeselistel nõlvadel pikem ja rikkalikum.

Varese piirkonnas on laialdaselt levinud peamine mesilaste korjetaim harilik robiinia (Robinia pseudoacacia L.), mis kasvab vähem tähtsatel põllumajanduslikel maadel ja on põhiliik paljudel metsaaladel.

Selle puu õitsemisajal ei ole Varese provintsis teisi nektarit andvaid taimi, mis nii rikkalikult õitseksid. Hariliku robiinia õitsemisaeg on suuremal osal sellest territooriumist järkjärguline ja kestab kaua, sest seal on pikad lõunasse avatud päikeselised orud, nagu Ticino ja Olona jõe ääres, mida mäed tuulte eest kaitsevad.

Varese provintsi taimestik on seetõttu kujunenud välja topograafiliste, klimaatiliste, mullastikutingimuste ja inimtegevuse koosmõjul.

Ajavahemikul XVII–XX sajandini ehitati piirkonda palju suurte parkidega villasid ning sinna toodi kaunistuseks haruldasi ilutaimi, mis on ajapikku tänu sobivale kliimale niivõrd levinud, et neid võib parkides ja aedades pidada pealetungivaks võõrliigiks ning umbrohuks alusmetsas.

Varese provintsi territooriumil on mesindus olnud laialt levinud, sellega on tegelenud peamiselt talupidajad, kuid seda on viljelenud ka sama piirkonna kirikuringkonnad ning see on paelunud ka uurimistööst innustunud kodanlasi.

Möödunud sajandi alguses innustas soodsatest keskkonnatingimustest põhjustatud hariliku robiinia kiire levik Varese piirkonna metsades kohalikke mesinikke üha enam pühenduma robiiniamee tootmisele, sest see mesi erines teistest samas piirkonnas varem toodetud meeliikidest oma eriliste organoleptiliste ja füüsikaliste näitajate poolest.

Sellest alates on piirkonnas mesindus kiiresti arenenud ja toimunud on spetsialiseerumine mee, eelkõige robiiniamee tootmisele, millest on saanud Varese provintsi kõige silmapaistvam toode.

Kutseliseks on mesindus selles piirkonnas muutunud järk-järgult, alates uute mesilastarutüüpide ja uute tootmisviiside katsetamisest.

Mee tootmisviiside arengule aitas kaasa üleminek traditsiooniliselt mesinduselt otstarbekohasele mesindusele, mille puhul tavapärased mesilastarud asendati kaasaegsetega ja võeti kasutusele meevurrid; see võimaldas toota ühe taimeliigi mett ja tühjendada teisaldatavates raamides paiknevaid kärgi ilma raame kahjustamata.

Töö on jätkunud selliste mesilastõugude valimisega, mis on kõige suurema tootlikkusega ja kõige haiguskindlamad, et saavutada Varese mee parem kvaliteet ja saagikus.

„Miele Varesino“ on väga puhas robiinia üheliigimesi, sest on valminud hariliku robiinia nektarist ja õietolmust, sisaldades siiski vähesel määral ka ilutaimede õietolmu.

Robiiniamee settes leidub nektarit sisaldavate ja muude taimede õietolmu, nagu on kirjeldatud punktis 3.2.

Robiiniamesi on eriti vedel, väga heleda värvusega, värvitu kuni õlgkollane, lõhn on õrn ja peen ning sellel ei ole teravaid kõrvallõhnu, maitse on väga magus. Lõhn on õrnalt suhkrune ja vanilli varjundiga.

Mee „Miele Varesino“ eripära on ka asjaolu, et selles ei leidu esparseti (Onobrychis), kroon-magusristiku (Hedysarum coronarium) ja – mis eriti tähtis – euroopa rihmvõõriku (Loranthus europaeus) õietolmu, sest nagu kinnitavad tunnustatud botaanikute uuringud, ei leidu seda taime mee tootmise piirkonnas.

Kuna harilik robiinia õitseb selles geograafilises piirkonnas laialdasel alal rikkalikult ja kaua, on see soodustanud mesinduse arengut ja juba vähemalt poolteist sajandit on mett „Miele Varesino“ edukalt toodetud. Hariliku robiinia laialdane levik Varese provintsi metsades on aidanud kaasa kohaliku mesinduse arengule, nimelt tootmisviiside, mesilaste pidamise ja nende tõuaretuse parandamisele.

Ajapikku on mesindusega hakatud üha enam tegelema, sellega tegelevad nii harrastajad, poolkutselised kui ka kutselised mesinikud, millest annab tunnistust tarude arvu kasv Varese metsades hariliku robiinia õitsemisajal. Huvi suurenemine on tingitud sellest, et võrreldes teiste piirkondadega, kus samuti toodetakse robiiniamett, ei ole selles piirkonnas teisi põllumajanduskultuure või metsikult kasvavaid taimi, mille õitsemine võiks mõjutada robiiniamee omadusi, seega on mesi puhtam ja vastab rohkem tüüpilise robiiniamee nõuetele.

Lisaks võimaldab geograafilise piirkonna eripära, eriti selle kliima- ja keskkonnatingimused, toota eriomast mett, mis erineb kõikidest mujal toodetud meeliikidest. Selle piirkonna aedades ja parkides tavapäraselt kasvatatavad eksootilised ja hästi kohanenud ilutaimed annavad oma õietolmu kaudu tootele „Miele Varesino“ eripära, mille poolest see mesi erineb mujal Lombardias toodetavast meest. Selliste taimeliikide olemasolu tagab toote „Miele Varesino“ iseloomulikud organoleptilised omadused, eelkõige lõhna, mis pärineb igihaljaste taimede (Ilex aquifolium, Trachycarpus fortunei) õietolmust.

Viide tootespetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [Kvaliteet] (ekraanil ülal paremal), seejärel „Prodotti DOP IGP STG“ [KPN, KGT, STG tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELi hindamiseks esitatud tootespetsifikaadid].

(1) EÜT L 179, 19.6.2014, lk 17.